'Groen' gebou vir kinders in Joe Slovo | News24
'Groen' gebou vir kinders in Joe Slovo
Die Silindokuhle-crèche is ook met afvalmateriaal gebou – soos die meeste van die huise in die Joe Slovo-township – maar tog staan dit soos 'n baken van hoop uit, omdat dit danksy die samewerking van liefdadigheidsorganisasies en ander rolspelers spe
MET 260 palletplanke, 1 500 leë wynbottels, 15 plastiekplate, ses maande se harde werk en baie donasies is 'n "baken van hoop" in 'n Baaise township opgerig.
Dié eens vervalle Silindokuhle-crèche in die Joe Slovo-township sal aanstaande week as 'n nuwe "groen" gebou sy deure vir die 85 kinders oopmaak.
"Die idee van 'n omgewingsvriendelike gebou is ook om die inwoners idees te gee oor wat hulle met herwinbare materiaal kan doen," het Kevin Kimwelle, 'n argitek wat as vrywilliger vir die Love Story-liefdadigheidsorganisasie (een van die rolspelers in die projek) werk, gesê.
Die "groen" gebou, wat onder die inwoners as "die gebou met die hoë dak" bekend staan, staan letterlik bo die res van Joe Slovo se opslaanhuise uit. Hoewel afvalmateriaal ook gebruik is soos vir die meeste van die opslaanhuise, meen Kimwelle die geheim lê in beplanning.
"Mense moet net anders begin kyk na goed wat hulle so maklik in die drom gooi," het Kimwelle gesê.
Kimwelle verwys na die meer as duisend leë wynbottels wat oor 'n tydperk by restaurante in Richmond Hill versamel is. Die verskillende skakerings van die 1 500 groen wynbottels is in lyne gepak en vasgeplak om die voorste muur van die crèche te vorm. Palletplanke en plastiekplate is vir die res van die buitemure gebruik, terwyl buitebande, met kaktusse, die heining voor die skoolgebou vorm.
"Die 'groen' gebou is 'n baken van hoop vir my en elkeen wat in die township woon," het Patricia Piyani, hoof, gister met 'n groot glimlag gesê. "Die gebou gee ook hoop dat harde werk beloon word, want die crèche het nie oornag ontstaan nie."
Piyani het haar droom om kinders te help in 2011 gevolg toe sy 'n dagsorg vir agt kinders by haar huis begin het. "Ek het die kleine-kleine kinders in die strate gesien speel, en was bang iemand gryp hulle of maak hulle seer. Ek het geweet ek moet hulle beskerm."
Die dagsorg het vinnig meer as 50 kinders van die gemeenskap bygekry. Die gemeenskap het in 2013 'n oop erf aan Piyani geskenk, waar sy 'n skool uit plate gebou het.
Verlede jaar het Love Story en GM Williams Hunt Delta in Uitenhage saamgespan om 'n nuwe gebou vir Piyani te bou.
Kimwelle het met die hulp van Franse argitektuur-uitruilstudente die omgewingsvriendelike gebou ontwerp.